മുഖ്യമന്ത്രി പ്രതിസ്ഥാനത്തുള്ളതിനാല് അന്വേഷണം നടക്കുന്നില്ല : കെ. സുരേന്ദ്രന് തിരുവനന്തപുരം : മുഖ്യമന്ത്രി പിണറായി വിജയന് പല കേസുകളിലും പ്രതിസ്ഥാനത്തുള്ളതിനാലാണ് സംസ്ഥാനത്തെ അഴിമതി കേസുകളില് അന്വേഷണം മരവിക്കുന്നതെന്ന് ബി.ജെ.പി സംസ്ഥാന അദ്ധ്യക്ഷന് കെ. സുരേന്ദ്രന് പറഞ്ഞു. മജിസ്ട്രേറ്റിന് മുമ്ബില് നല്കിയ പ്രതിയുടെ രഹസ്യമൊഴിയിലാണ് മുഖ്യമന്ത്രി ഡോളര് കടത്തിയെന്ന് പറയുന്നത്. സ്വര്ണക്കടത്ത് കേസില് കസ്റ്റംസിന് മുമ്ബിലെത്തിയ പ്രതിയുടെ മൊഴി അതിലേക്കാണ് വിരല് ചൂണ്ടുന്നത്. ഇതിനെ കുറിച്ച് ഒരക്ഷരം മിണ്ടാന് മുഖ്യമന്ത്രി തയ്യാറാവുന്നില്ലെന്നും അദ്ദേഹം കൂട്ടിച്ചേര്ത്തു. തിരുവനന്തപുരം കോര്പ്പറേഷനില് നടന്ന പട്ടികജാതി ഫണ്ട് തട്ടിപ്പിനെതിരെ പട്ടികജാതി മോര്ച്ച നടത്തിയ സെക്രട്ടേറിയറ്റ് സത്യാഗ്രഹം ഉദ്ഘാടനം ചെയ്യുകയായിരുന്നു അദ്ദേഹം. തിരുവനന്തപുരം കോര്പ്പറേഷന് ഉള്പ്പെടെയുള്ള തദ്ദേശ സ്ഥാപനങ്ങളിലെ പട്ടികജാതി ഫണ്ട് തട്ടിപ്പിനെതിരെ രാഷ്ട്രീയം മറന്ന് എല്ലാ ദളിത് പട്ടികജാതി സംഘടനകളും ഒന്നിക്കണം. പട്ടികജാതി ക്ഷേമത്തിന് ചെലവഴിക്കാനായി പ്രതിവര്ഷം 4,000 കോടി രൂപ കേന്ദ്രം കേരളത്തിന് നല്കുന്നുണ്ട്. പട്ടികജാതിക്കാര്ക്ക് ലഭിക്കേണ്ട പണം ദുരുപയോഗം ചെയ്തെങ്കില് അതിന് സര്ക്കാരിനെ കൊണ്ട് കണക്ക് പറയിപ്പിക്കും വരെ പോരാടുമെന്നും സുരേന്ദ്രന് വ്യക്തമാക്കി. പട്ടികജാതി മോര്ച്ച സംസ്ഥാന അദ്ധ്യക്ഷന് ഷാജുമോന് വട്ടേക്കാട് അദ്ധ്യക്ഷത വഹിച്ചു. ബി.ജെ.പി സംസ്ഥാന ജനറല് സെക്രട്ടറി പി.സുധീര്, ജില്ലാ പ്രസിഡന്റ് വി.വി. രാജേഷ്, സംസ്ഥാന സെക്രട്ടറി കരമന ജയന്, പട്ടികജാതി മോര്ച്ച സംസ്ഥാന ജനറല് സെക്രട്ടറി സ്വപ്നജിത്ത് തുടങ്ങിയവര് സംസാരിച്ചു.